**ИНФОРМАЦИЈА**

**о статистичким показатељима у образовању у**

**Босни и Херцеговини**

**2018.година**

Образовни сектор у Босни и Херцеговини је одраз уређења државе, дефинисан Уставом Босне и Херцеговине, уставима ентитета и кантона, те Статутом Брчко дистрикта Босне и Херцеговине и на основу којих се законски дефинишу надлежности у области образовања.

Пуну и неподјељену надлежност у образовању имају Република Српска, десет кантона у Федерацији Босне и Херцеговине и Брчко дистрикт Босне и Херцеговине.

Осим својих основних надлежности, ове институције се баве и образовном статистиком. На почетку школске године, министарства образовања у Републици Српској, кантони у Федерацији Босне и Херцеговине и Одјељење за образовање у Брчко дистрикту Босне и Херцеговине прикупљају статистичке податке о ученицима, одјељењима, запосленим и сл., путем статистике којом располажу школе. Министарствима су ти подаци потребни за одлучивање о финансирању и администрацији сваке појединачне школе. Подаци које прикупе министарства образовања су мање исцрпни него подаци које прикупе статистичке агенције и садрже много мање детаља.

Статистичке институције у Босни и Херцеговини кроз редовна статистичка истраживања прате све нивое образовања: предшколско васпитање и образовање, основно, средње и високо образовање. Агенција за статистику Босне и Херцеговине прикупља и објављује податке добијене на основу статистичких истраживања о образовању која спроводе ентитетски заводи за статистику и експозитура Агенције за статистику у Брчко дистрикту Босне и Херцеговине.

Образовни систем Босне и Херцеговине има четири нивоа образовања. Међутим, како би ови нивои били упоредиви са образовним системима других земаља, у Босни и Херцеговини се користи међународна класификација образовања (ISCED), те су ови нивои препознати у свих осам ISCED нивоа.

**Предшколско образовање и васпитање (ISCED 0)**

Предшколско образовање и васпитање чини саставни дио образовног система у Босни и Херцеговини. Регулисано је законима надлежних образовних власти, који су усклађени са Оквирним законом о предшколском одгоју и образовању у Босни и Херцеговини („Службени гласник БиХ“, број 88/07).

Предшколско образовање се проводи кроз три нивоа:

-јаслице (за дјецу од шест мјесеци до три године),

-вртићи (за дјецу од три године до шест година) и

-предшколски припремни програм (у години пред полазак у школу и траје између 150-180 часова)

У школској 2017/18. години у 321 предшколску установу (187 јавних и 134 приватних) уписано је 25.889 дјеце. Од овог броја, дјеце са посебним потребама је 544. У односу на претходну школску годину број предшколских установа је мањи за 3,3 %, а број дјеце корисника предшколских установа порастао је за 3,9 %.

**Због попуњености капацитета, у 2017/18. години, укупно 2.777 дјеце није примљено у предшколске установе.**

Укупан број запослених је 3.666 и у односу на претходну школску годину већи је за 5 %.[[1]](#footnote-1)

Осигурање приступа и повећање обухвата предшколским одгојем и образовањем најзначајнији су приоритети када је у питању овај ниво образовања јер је, према постојећим статистичким подацима, Босна и Херцеговина при дну љествице европских држава у смислу обухвата дјеце.

Табела 1. *Број предшколских установа (јавних и приватних) и укупан број дјеце који су обухваћени предшколским образовањем према годинама.*

|  |  |  |
| --- | --- | --- |
| **Година** | **Број установа** | **Број дјеце у предшколским****установама** |
| 2017/18 | 321 | 25.889 |
| 2016/17 | 331 | 24.918 |
| 2015/16 | 317 | 22.901 |
| 2014/15 | 289 | 21.490 |
| 2013/14 | 258 | 19.880 |

До школске 2017/18.године био је примјетан пораст броја предшколских установа. Наведене године број предшколских установа је смањен за десет али је евидентно **повећање броја дјеце, што је још увијек недовољно.**

Према процјенама, обухват дјеце предшколским образовањем у Босни и Херцеговини је око 14%, што је још увијек знатно ниже од европског просјека. Према Стратегији ЕУ2020 најмање 95% дјеце између четири године старости и години пред полазак у школу требају бити укључени у предшколско образовање и васпитање.

Што се тиче укључивања дјеце у предшколско образовање и васпитање у години пред полазак у школу, Оквирним законом о предшколском васпитању и образовању у Босни и Херцеговини, утврђеним као обавезно, ситуација је различита од једне до друге надлежне образовне власти.

Неке од њих још нису усвојиле властите законе усаглашене са Оквирним законом, а према информацијама образовних власти финансијски разлози су главни узрок. У Федерацији Босне и Херцеговине (изузев три кантона: Средњобосански, Херцеговачко-неретвански и Западнохерцеговачки, која нису донијела законе усаглашене са Оквирним законом) те у Брчко дистрикту Босне и Херцеговине, у години пред полазак у школу, предшколско образовање и васпитање је обавезно за сву дјецу адекватног узраста, док се у Републици Српској, предшколско образовање и васпитање може организовати за свако дијете у години пред полазак у школу, дакле необавезно.

**Основно образовање (ISCED 1 и 2)**

Према важећем законодавству, основно образовање је обавезно и бесплатно, уколико изузмемо чињеницу да у већини школа родитељи купују уџбенике и друга средства за рад. Једини критериј за упис је узраст дјетета - сва дјеца морају бити уписана у основну школу која до 1.септембра текуће године наврше шест година.

Највећа реформа у основном образовању је направљена 2004.године, преласком са осмогодишњег на деветогодишње образовање.

На подручју Босне и Херцеговине у школској 2017/2018.години у 1.817 основних школа уписано је 282.946 ученика. Од овог броја, 48 је школа за дјецу са потешкоћама у развоју.[[2]](#footnote-2)

Табела 2. *Број ученика основних школа у Босни и Херцеговини за период школска 2013/14 -2017/18.година[[3]](#footnote-3)*

|  |  |
| --- | --- |
| **Година** | **Број ученика основних школа** |
| 2017/18 | 282.946 |
| 2016/17 | 287.729 |
| 2015/16 | 291.342 |
| 2014/15 | 296.891 |
| 2013/14 | 302.133 |

У 2017/18. години, **број ученика у основним школама мањи је за 19.187 у односу на 2013/14.годину.**

Табела 3. *Број ученика уписаних у први разред основних школа у Босни и Херцеговини за период школска 2013/14 -2017/18.година [[4]](#footnote-4)*

|  |  |
| --- | --- |
| **Година** | **Број ученика уписаних у први разред основних школа** |
| 2017/18 |  31.198 |
| 2016/17 | 32.414 |
| 2015/16 | 33.304 |
| 2014/15 | 33.623 |
| 2013/14 | 32.038 |

Табела 3. показује **од 2014/15.године смањење броја ученика уписаних у први разред основних школа у Босни и Херцеговини.**

У школској 2017/18.години у наставни процес било је укључено 23.978 наставника.

Од овог броја наставника са пуним радним временом је 14.955, док је са непуним радним временом 3.918.[[5]](#footnote-5)

**Средње образовање (ISCED 3)**

Средње образовање је доступно у облику општег образовања (гимназије), средњег стручног образовања, умјетничког и вјерског образовања.

Опште средње образовање траје четири године, а стручно средње образовање, које се проводи кроз средње техничке и средње стручне школе, траје три или четири године.

У школској 2017/2018.години у БиХ у 311 средњих школа уписано је 124.148 ученика, што је у односу на претходну школску годину мање за 2.676 ученика, или 2,1 %.

Табела 4. *Број ученика средњих школа у Босни и Херцеговини према школским годинама.[[6]](#footnote-6)*

|  |  |
| --- | --- |
| **Година** | **Број ученика средњих школа** |
| 2017/18 | 124.148 |
| 2016/17 | 126.965 |
| 2015/16 | 133.228 |
| 2014/15 | 143.881 |
| 2013/14 | 156.350 |

Анализа кретања броја ученика средњих школа у периоду школска 2013/14-2017/18. година показује да је у овом петогодишњем периоду дошло до знатног **смањења броја ученика**, тако да је број ученика у 2017/18. години мањи за 32.202 ученика у односу на 2013/14.

Табела 5. *Укупан број ученика, ученика уписаних у први разред и ученика који су завршили средњу школу у школској 2017/18.годину, по врсти средње школе*

|  |  |  |  |
| --- | --- | --- | --- |
| **Врста школе** | **Укупно ученика** | **Уписаних у први разред** | **Завршили средњу школу у школској 2016/17.години** |
| ГимназијаГимназија приватне | 29.5912.111 | 6.885438 | 7.893 |
| Техничке школе Техничке школе приватне | 67.895948 | 16.322241 | 15.815 |
| Умјетничке школеУмјетничке школе приватне | 1.154- | 304 | 214 |
| Стручне школеСтручне школе приватне | 22.819127 | 7.83543 | 7.260 |
| Вјерске школеВјерске школе приватне | 2.3092.073 | 614547 | 476 |
| Средње школе за дјецу са посебним потребама | 380 | 92 | 103 |

**Из ове табеле видљиво је да се највећи број ученика опредјељује за техничке школе.**

У школској 2017/18.години у наставни процес било је укључено 12.591 наставника.

Од овог броја наставника са пуним радним временом је 7.209, док је са непуним радним временом 1.868.[[7]](#footnote-7)

**Високо образовање (ISCED 6, 7 и 8)**

Високо образовање препознато је као приоритетна област од посебног јавног интереса. Брига о квалитету образовања и његовом развоју постаје у Босни и Херцеговини приоритет у образовним политикама на свим нивоима.

Високо образовање у Босни и Херцеговини је организовано у три циклуса:

* Први циклус води до академског звања завршеног дипломског студија стеченог након најмање три и највише четири године редовног студија који се вреднује са најмање 180 односно 240 ECTS бодова. Изузетак представљају студије у подручју медицинских наука које се вреднују са 360 ECTS;
* Други циклус води до академског звања магистра или еквивалента, стеченог након завршеног дипломског студија, траје једну или двије године, а вреднује се са 60 односно са 120 ECTS бодова;
* Трећи циклус води до академског звања доктора или еквивалента, траје три године и вреднује се са 180 ECTS бодова.

У циљу хармонизације законодавства високог образовања у Босни и Херцеговини, закони Републике Српске и кантонални закони из области високог образовања усклађени су са одредбама Оквирног закона о високом образовању у Босни и Херцеговини („Службени гласник БиХ“, број 59/07 и 59/09).

Оквирним законом прописано је да високошколске установе у Босни и Херцеговини могу имати статус универзитета или високе школе.

Према подацима Центра за информисање и признавање докумената из области високог образовања 50 је лиценцираних високошколских установа у Босни и Херцеговини. [[8]](#footnote-8)

На листи акредитованих високошколских институција Агенције за развој високог образовања и обезбјеђење квалитета Босне и Херцеговине налази се 30 високошколских установа, од тога двије са условном акредитацијом.[[9]](#footnote-9)

У академској 2017/18.години на први циклус студија високог образовања, укључујући и интегрисане студије, у зимски семестар уписано је 93.984 студената, од тога је 82.926 студената уписано на све године студија, а 11.058 су апсолвенти. У истом периоду на постдипломске, магистарске, мастер и специјалистичке студије уписано је 11.360 студента, док је на докторске студије уписано 856 студента. [[10]](#footnote-10)

Табела 6. *Подаци о броју студената за период 2013/14 -2017/18.година*[[11]](#footnote-11)

|  |  |
| --- | --- |
| **Година** | **Број студента** |
| 2017/18 | 93.984 |
| 2016/17 | 99.977 |
| 2015/16 | 105.299 |
| 2014/15 | 109.259 |
| 2013/14 | 113.290 |

Из анализе кретања броја студената у периоду академска 2013/14.-2017/18. година видљиво је да је **у петогодишњем периоду дошло до смањења броја студената**, што потврђује разлика од 19.306.

Табела 7. *Подаци о броју дипломираних студената за период 2013-2017.година* [[12]](#footnote-12)

|  |  |
| --- | --- |
| **Година** | **Број дипломираних студента** |
| 2017 | 14.583 |
| 2016 | 14.487 |
| 2015 | 15.974 |
| 2014 | 16.922 |
| 2013 | 18.618 |

Из табеле 7. видљиво је **смањење броја дипломираних студената до 2017.године**.

**Рано напуштање школовања**

Европска унија је дефинисала да су особекоје су *рано напустиле школу* особе узраста од 18 до 24 године, које више **нису у било каквом процесу образовања или обука, а нису стекле ди-плому средње школе у којој је школовање трајало дуже од двије године**. То могу бити ученици који су напустили школу прије завршетка средње школе или похађали одређене стручне школе или обуке за различите занате, а њихова диплома није еквивалентна дипломи завршене средње школе. Односно, ученици обухваћени стопом раног напуштања школовања су они који су прекинули одређени степен школовања прије добијања дипломе, нису уписали следећи ниво школовања (средњу школу у земљама у којима она није обавезна) и нису ни били обухваћени школовањем.

Табела 8. Рано напуштање школовања, ниво Босне и Херцеговине (% год. 18-24)[[13]](#footnote-13)

|  |  |
| --- | --- |
| **Година** | **%** |
| 2017 | 5,1 |
| 2016 | 4,9  |
| 2015 | 5,2  |
| 2014 | 5,8  |
| 2013 | 6,7  |

**Ученици/студенти мигранти**

Приликом израде Информације о статистичким показатељима у образовању у Босни и Херцеговини за 2018.годину, почетком октобра мјесеца Сектор за образовање Министарства цивилних послова Босне и Херцеговине, обратио се надлежним образовним властима у којем је тражен податак о евентуалном броју уписаних ученика/студената миграната у школској/академској 2018/2019.години по нивоима образовања.

Одговор смо добили од надлежних образовних власти из Тузланског кантона, Унско-санског кантона, Министарства просвјете и културе Републике Српске, Средњобосанског кантона, Зеничко-добојског кантона, Кантона Сарајево, Посавског кантона, Брчко дистрикта, Херцеговачко-неретванског кантона, Западнохерцеговачког кантона, Кантона 10, Босанско – подрињског кантона Горажде и Федералног министарства образовања и науке.

У одговорима је наведено да није било уписаних ученика/студената миграната у школској/академској 2018/2019.години, осим у **Унско-санском кантону гдје је у Основну школу „Каменица“ уписан један ученик мигрант.**

**Финансирање образовање**

Агенција за статистику Босне и Херцеговине прикупља али још увијек не објављује податке који се односе на финансирање образовања, док ентитетски заводи за статистику публикују ове податке и то Републички завод за статистику Републике Српске од 2013. године, а Федерални завод за статистику од 2014.године.

У прилогу Информације налази се финансијска статистика у образовању за 2017.годину за Федерацију Босне и Херцеговине и Републику Српску (Прилог 1 и 2), која је израђена од стране ентитетских статистичких институција.

Укупни јавни издаци за формално образовање у Федерацији Босне и Херцеговине у 2017.години (Прилог 1) износе 841.304.201 КМ.

По нивоима образовања, у 2017.години удио приватних издатака у образовним институцијама је био највиши у високом образовању (24,5 % од укупних издатака за високо образовне институције).[[14]](#footnote-14)

Јавни издаци за формално образовање у Републици Српској у 2017.години (Прилог 2) износили су 407.935.376 КМ или 4,1 бруто домаћег производа. Издаци за формално образовање у бруто домаћем производу мањи су за 0,2% у односу на 2016.годину.

Од укупног износа јавних издатака за формално образовање, 95,9% било је алоцирано директно образовним установама, док се преосталих 4,1% односило на плаћања појединцима/домаћинствима и приватним тијелима.

Укупно јавни, приватни издаци и средства из иностранства за образовне установе у 2017. години износили су 446.799.375 или 4,4 % бруто домаћег производа.[[15]](#footnote-15)

Финансијска статистика у образовању за Брчко дистрикт биће видљива приликом прве објаве Агенције за статистику Босне и Херцеговине.

У складу са европским стратешким документима, стратегијама и политикама унутар Босне и Херцеговине потребно је јачати статистику у образовању не само за потребне извјештавања него и због исправног и оговарајућег развојног правца у процесу дјеловања, односно у погледу доношења одлука и израде јавних политика.

Полазећи од напријед наведеног, предлаже се Савјету министара Босне и Херцеговине да, након разматрања Информације о статистичким показатељима у образовању у Босни и Херцеговини, донесе сљедеће:

 **З А К Љ У Ч К Е**

1. Усваја се Информација о статистичким показатељима у образовању у Босни и Херцеговини
2. Задужује се Министарство цивилних послова Босне и Херцеговине да настави пратити статистичке показатеље у образовању у сарадњи са свим релевантним институцијама у циљу унапрјеђења статистичког извјештавања у области образовања.
1. Агенција за статистику Босне и Херцеговине, Саопштење бр.2 од 31.10.2018.године [↑](#footnote-ref-1)
2. Агенција за статистику Босне и Херцеговине, Саопштење бр.2 од 31.10.2018.године [↑](#footnote-ref-2)
3. Агенција за статистику Босне и Херцеговине, Саопштење бр. Саопштење бр.2 od 31.10.2018.godine Саопштење бр 1 од 30.05.2017. године, Саопштење бр.2, od 09.06.2017, Саопштење бр. 2 od 12.12.2014 [↑](#footnote-ref-3)
4. Агенција за статистику Босне и Херцеговине, Саопштење бр Саопштење бр 2 od 31.10.2018.godine, Саопштење бр.2, од 09.06.2017, Саопштење бр 2 od 12.12.2014, [↑](#footnote-ref-4)
5. Агенција за статистику Босне и Херцеговине, Саопштење бр Саопштење бр.2 od 31.10.2018.godine [↑](#footnote-ref-5)
6. Агенција за статистику Босне и Херцеговине, Саопштење. 2 од 31.10.2018. године, Саопштење бр 1 од 30.05.2017.године, Сопштење бр.2 od 09.06.2017, Саопштење бр. 2 од 12.12.2014 [↑](#footnote-ref-6)
7. Агенција за статистику Босне и Херцеговине, Саопштење бр.2 од 31.10.2018.године [↑](#footnote-ref-7)
8. Центар за информисање и признавање докумената из подручја високог ибразовања Босне и Херцеговине, Информација о високошколским установама [↑](#footnote-ref-8)
9. Агенција за развој високог образовања и обезбјеђивање квалитета Босне и Херцеговине, Листа акредитованих високошколских установа у Босни и Херцеговини [↑](#footnote-ref-9)
10. Агенција за статистику Босне и Херцеговине, Саопштење бр. 2 од 31.10.2018.године, саопштење бр.2, од 09.06.2017, Саопштење бр. 2 од 12.12.2014 [↑](#footnote-ref-10)
11. Агенција за статистику Босне и Херцеговине, Саопштење бр. 2 од 31.10.2018.године, Саопштење бр.2, од 09.06.2017, Саопштење бр. 2 од 12.12.2014 [↑](#footnote-ref-11)
12. Агенција за статистику Босне и Херцеговине, Саопштење бр .2 od 31.10.2018. године, Саопштење бр.2, од 09.06.2017, Саопштење бр. 2 од 12.12.2014

Саопштење бр. 2 од 12.12.2014, Саопштење бр. 2 од 06.12.2013.године [↑](#footnote-ref-12)
13. ETF [↑](#footnote-ref-13)
14. Федерални завод за статистику Босне и Херцеговине, Финансијска статистика образовања, 2017., Број: 12.6.1. [↑](#footnote-ref-14)
15. Републички завод за статистику Републике Српске, Финансијска статистика образовања, 2017., Број: 327/18-1 [↑](#footnote-ref-15)